དེ་ཡང་གཞུང་ལུགས་དང་།གྲུབ་མཐའི་རྣམ་གཞག་སོགས་སུ་གཅིག་གྱུར་གྱི་སེམས་ཙམ་པའི་མཚན་ཉིད་འཇོག་པའི་སྐབས་སུ་ཕྱི་དོན་མི་བཞེད་ཅེས་ཡང་ཡང་འབྱུང་བ་ལྟར།རང་ལུགས་ལ་ནི་སེམས་ཙམ་པའི་ཕྱི་དོན་མི་བཞེད་པར་རླུང་ལྟར་གྲགས་མོད་ཀྱང་།ཕྱི་དོན་བཞེད་མིན་ཐད་ཀྱི་དོགས་པ་བསླངས་ས་གཞན་ཞིག་ནི་སྔ་འགྱུར་རྙིང་མ་བའི་མཁས་པ་ཆེན་པོ་འཇུ་མི་ཕམ་པ་ཡིན་ཏེ།ཁོང་གི་གསུང་འབུམ་དམ་ཆོས་དོག་སེལ་ལས།ཕྱི་ཞེས་པ་ནི་ནང་གི་ཤེས་པ་ལས་ཕྱི་རོལ་དུ་གྱུར་པ་དང་།དོན་ཞེས་པ་ནི་གཟུགས་སོགས་ཡིན་ནམ་མིན།མ་ཡིན་ན་ནི་ཕྱི་རོལ་གྱི་གཟུགས་མེད་དེ།རང་སེམས་ཕྱི་རོལ་ལ་ལྟར་སྣང་ངོ་ཞེས་པའི་རྣལ་འབྱོར་སེམས་ཙམ་པའི་གྲུབ་མཐའ་ལ་གང་ཡང་མི་ཕན་པའི་ཕྱི་དོན་མེད་ཅེས་པའི་ཚིག་ཙམ་དེ་བརྗོད་པས་ཅི་བྱ་སྟེ།དཔལ་ཆོས་ཀྱི་གྲགས་པའི་ཚད་མ་རྣམ་འགྲེལ་ལས།བརྗོད་བྱས་སྟོང་པ་བརྗོད་རྣམས་ཀྱི།།འདི་དེ་མི་ཤེས་ཀྱིས་བསླད་ཡིན།།ཞེས་གསུངས་པ་བཞིན་ནོ།།གལ་ཏེ་ཡིན་ནི་ཐ་སྙད་དུ་ཕྱི་དོན་མེད་ན།འདི་ལྟར་སྣང་བའི་གཟུགས་ལ་སོགས་པ་འདི་ནང་གི་ཤེས་པའི་རྫས་ཡིན་ནམ་མིན།མིན་ན་ཕྱི་དོན་ཡང་དེས་གྲུབ་ལ།ལྷན་ཅིག་དམིགས་ངེས་ལ་སོགས་པའི་རྟགས་ཀྱིས་གཟུང་འཛིན་རྫས་གཞན་མིན་པར་སྒྲུབ་པའི་རིགས་པ་ཇི་སྙེད་པའང་དོན་མེད་པར་འགྱུར་རོ།།